b'\n_START_ARTICLE_\nNikolaj Pirnat\n_START_SECTION_\n\xc5\xbdivljenjepis\n_START_PARAGRAPH_\nNikolaj Pirnat, sin pisatelja Maksa Pirnata, je obiskoval gimnaziji v Kranju in realko v Idriji, kjer je tudi maturiral. \xc5\xa0tiri in pol leta je \xc5\xa1tudiral na umetnostni akademiji v Zagrebu, kjer je 1925 kon\xc4\x8dal tudi specialno kiparsko \xc5\xa1olo pri I. Me\xc5\xa1trovi\xc4\x87u in se nato \xc5\xa1e eno leto izpopolnjeval v Parizu (1927). Leta 1928 se je iz Maribora preselil v Ljubljano, kjer je do vojne \xc5\xbeivel in deloval kot risar v uredni\xc5\xa1tvu \xc4\x8dasopisa \xc2\xbbJutro\xc2\xab. Med okupacijo je bil leta 1942 interniran v tabori\xc5\xa1\xc4\x8du Gonars. Po kapitulaciji Italije leta 1943 je od\xc5\xa1el v partizane in vodil oddelek za likovno propagando pri Glavnem \xc5\xa1tabu NOV in POJ. Popularen je bil pod imenom kapetan Kopjejkin in Miklav\xc5\xbe Breugnon. Dosegel je \xc4\x8din kapetana; odlikovan je bil z Redom bratstva in edinstva in z Redom za zasluge za narod. Po osvoboditvi Beograda je bil politi\xc4\x8dni ilustrator pri \xc2\xbbBorbi\xc2\xab. Leta  1945  je bil imenovan za rednega profesorja risanja na novoustanovljeni Akademiji za upodabljajo\xc4\x8do umetnost v Ljubljani.\n_START_SECTION_\nDelo\n_START_PARAGRAPH_\nNjegov raznovrsten opus obsega portretno in spomeni\xc5\xa1ko plastiko (General Rudolf Maister, 1926; Igralec Danilo, 1933), portrete in figuraliko v oljnem slikarstvu, nesporna je njegova risba, vsebinsko in formalno pribli\xc5\xbeana dru\xc5\xbebenokriti\xc4\x8dni satiri. Izra\xc5\xbeal se je s \xc4\x8disto in enakomirno linijo; pri zgodnjih risbah je \xc4\x8dutiti vpliv Picassa. Vrh pa je dosegel s  knji\xc5\xbenimi ilustracijami (\xc5\xbdupan\xc4\x8di\xc4\x8dev Ciciban, 1932; Cervantesov Don Kihot, 1935-1937; in drugimi)._NEWLINE_Pirnat se je poskusil tudi v knji\xc5\xbeevnosti. Napisal je libreto pa tudi feljtone in pesmi. Pirnatovo delo je izrednega dokumentarnega in kulturno-zgodovinskega pomena, zlasti risbe in karikature slovenskih umetnikov s podro\xc4\x8dja gledali\xc5\xa1\xc4\x8da, in glasbe, knji\xc5\xbeevnosti in slikarstva.'